“አሁን ያለው የኮሮናቫይረስ ስርጭት የአኗኗር ሁኔታችንን እንድንቀይር ያስገድዳል” – ዶክተር ሊያ ታደሰ የኢ.ፌ.ዴ.ሪ. የጤና ሚኒስትር
አዲስ አበባ፦ ‹‹በኢትዮጵያ አሁን ያለው የኮሮናቫይረስ ሥርጭት የአኗኗር ሁኔታችንን እንድንቀይር ያስገድዳል›› ሲሉ የኢ.ፌ.ዴ.ሪ. የጤና ሚኒስትሯ ዶክተር ሊያ ታደሰ አሳሰቡ። 
ባለፈው ሳምንት ብቻ 104 ሰዎች በኮሮናቫይረስ መያዛቸውን ተከትሎ ሣምንቱ የከፋ ሳምንት እንደነበርም አመለከቱ። 
የጤና ሚኒስትሯ ዶክተር ሊያ ታደሰ ትናንት በወረርሽኙ ላይ በሰጡት መግለጫ እንዳስታወቁት፤ በኢትዮጵያ የኮሮናቫይረስ ሥርጭት ከጊዜ ወደ ጊዜ እየጨመረ መጥቷል። በተለይም ባለፈው ሣምንት ብቻ 104 ሰዎች በኮሮናቫይረስ መያዛቸው ሣምንቱን ከሌሎቹ ሳምንታት የከፋ ያደርገዋል። 
በሳምንቱ በአንደኛው ቀን 17 ሰዎች የኮሮናቫይረስ እንደተገኘባቸው ገልፀው፤ በተከታዩ 24 ሰዓታት ውስጥ ደግሞ ተጨማሪ 29 ሰዎች ላይ ቫይረሱ በመገኘቱ በሁለት ቀናት ብቻ 46 ሰዎች መገኘታቸውን ገልፀዋል። ከዚያም በተከታታይ በርካታ ሰዎች በቫይረሱ እየተያዙ መምጣታቸውን ተናግረዋል። ‹‹ይህም የአኗኗር ሁኔታችንን እንድንቀይር ያስገድዳል›› ብለዋል።
ከቅርብ ጊዜ ወዲህ የጉዞ ታሪክ የሌላቸው በርካታ ግለሰቦች የኮሮናቫይረስ እየተገኘባቸው መሆኑን አመልክተው፤ ቫይረሱ ከተገኘባቸው ሰዎች ጋር ንክኪ ሳይኖራቸው ቫይረሱ የሚገኝባቸው ሰዎች ቁጥር መጨመሩንም ተናግረዋል። የቫይረሱ ሥርጭት ጎረቤት አገራት ጋር በማይዋሰኑ አካባቢዎችም ጭምር እየሰፋ መምጣቱን ተናግረዋል፡፡ 
‹‹ይህም አደጋው ወደ እያንዳንዳችን ቤት እየመጣ መሆኑን ያሳያል›› ያሉት ዶክተር ሊያ፣ የኮሮናቫይረስ ሲከሰት በቀላሉ እየጨመረ የሚሄድ የሥርጭት ባህሪ እንዳለው ጠቁመዋል። ‹‹ሥርጭቱ ምን ያህል ይጨምራል የሚለው ጥያቄ ግን በእያንዳንዳችን ጥንቃቄ ይወሰናል›› ብለዋል። ያለፈው ሳምንት የቫይረሱ ሥርጭት ሁኔታ ይህን በግልጽ ያሳየ መሆኑንም አመልክተዋል ።
‹‹በመሆኑም ከመደናገጥ ወጥተን የቫይረሱ ሥርጭት በሚጠይቀው ልክ የአኗኗር ባህሪያችንን መቀየር አለብን›› ሲሉ ገልፀዋል። ‹‹መራራቅ፣ መታጠብ፣ መቆየት፣ መሸፈን›› የሚሉ አራቱ የኮቪድ 19 ‹‹መ›› ሕጎችን መተግበር ደግሞ ከእያንዳንዱ ዜጋ የሚጠበቅ የጥንቃቄ አማራጭ መሆኑንም አሳስበዋል።
የቫይረሱን ሥርጭት ለመከላከል በአገር አቀፍ ደረጃ በባለሙያዎች እየተካሄደ ያለው የቤት ለቤት ቅኝት ሥራ ተጠናክሮ መቀጠሉን ጠቁመዋል። ለዚህም ሥራ ስኬታማነት ኅብረተሰቡ ድጋፉን አጠናክሮ እንዲቀጥል ጠይቀዋል።
የላቦራቶሪ የመመርመር አቅምን ለማስፋት በተሰራው ሥራ በቀን እስከ 6 ሺህ 500 ናሙናዎችን ለመመርመር የሚያስችል አቅም መኖሩን ጠቁመዋል። የሚመረመሩ ሰዎችን ቁጥር ከፍ ለማድረግ በተከናወኑ ተግባራት በቀን እስከ 2 ሺህ ሰዎች እየተመረመሩ መሆኑን ገልፀዋል።
 አዲስ ዘመን  ግንቦት 4/2012 በጋዜጣው ሪፖርተር